CELEX: 52017PC0540
Language: sk
Date: 2017-06-26
Title: Návrh ROZHODNUTIE EURÓPSKEHO PARLAMENTU A RADY o mobilizácii Fondu solidarity Európskej únie na účely poskytnutia pomoci Taliansku

EURÓPSKA KOMISIA
            V Bruseli26. 6. 2017
            COM(2017) 540 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii Fondu solidarity Európskej únie na účely poskytnutia pomoci Taliansku
            
               
         
         
            
               DÔVODOVÁ SPRÁVA
            
            
               1.Kontext návrhu
            
            
               Toto rozhodnutie sa týka mobilizácie prostriedkov vo výške 1 196 797 579 EUR z Fondu solidarity Európskej únie (ďalej len „FSEÚ“) s cieľom poskytnúť pomoc Taliansku v nadväznosti na sériu zemetrasení, ktoré v období od augusta 2016 do januára 2017 postihli regióny Abruzzo, Lazio, Marche a Umbria. Spolu s týmto rozhodnutím o mobilizácii prostriedkov sa predkladá návrh opravného rozpočtu (NOR) č. 4/2017
                  1
               , v ktorom sa navrhuje zahrnúť potrebné viazané aj platobné rozpočtové prostriedky do všeobecného rozpočtu na rok 2017, a to po odčítaní zálohy, ktorá už bola vyplatená v roku 2016 (30 000 000 EUR).
            
            
               2.Informácie a podmienky
            
            
               Komisii bola 16. novembra 2016 doručená pôvodná žiadosť o finančnú pomoc z FSEÚ v súvislosti so sériou zemetrasení, ktoré postihli regióny Abruzzo, Lazio, Marche a Umbria. Táto žiadosť bola podaná po prvých škodách, ktoré boli zaznamenané 24. augusta 2016. Táto pôvodná žiadosť nebola úplná, keďže koncom októbra 2016 došlo k druhej sérii zemetrasení a bolo treba posúdiť ďalšie spôsobené škody. Dňa 18. januára 2017, krátko pred plánovaným predložením aktualizovanej žiadosti, došlo k tretej sérii silných zemetrasení. Talianske orgány preto 15. februára 2017 predložili aktualizovanú žiadosť, ktorá obsahuje revidované odhady všetkých škôd spôsobených medzi 24. augustom 2016 a 18. januárom 2017.
            
            
               Komisia túto žiadosť preskúmala v súlade s nariadením Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie
                  2
                (ďalej len „nariadenie o FSEÚ“), a najmä jeho článkami 2, 3 a 4. Najdôležitejšie skutočnosti vyplývajúce z tohto posúdenia sú uvedené ďalej.
            
            
               1.V období od 24. augusta 2016 do 18. januára 2017 postihla rozsiahle oblasti pohoria Apeniny v strednom Taliansku (najmä regióny Abruzzo, Lazio, Marche a Umbria) séria silných zemetrasení so silou od 5,9 do 6,5 stupňa Richterovej stupnice, po ktorých došlo ešte k mnohým následným otrasom.
            
            
               2.Zemetrasenia predstavujú živelnú pohromu, a preto patria do hlavnej oblasti uplatnenia Fondu solidarity.
            
            
               3.Žiadosť Talianska bola pôvodne doručená 16. novembra 2016, teda v rámci lehoty 12 týždňov od prvých škôd, ktoré boli zaznamenané 24. augusta 2016. Orgány Talianska v žiadosti zdôraznili, že posúdenie škôd je neúplné a že príslušné údaje sú iba predbežné. Konečná žiadosť bola predložená 15. februára 2017 a zahrnuli sa do nej škody, ku ktorým došlo v období medzi 24. augustom 2016 a 18. januárom 2017.
            
            
               4.Taliansko vo svojej žiadosti požiadalo o vyplatenie zálohy podľa článku 4a nariadenia o FSEÚ. Komisia prijala 29. novembra 2016 vykonávacie rozhodnutie C(2016) 7861, ktorým schválila pre Taliansko zálohu vo výške 30 000 000 EUR (maximálna prípustná suma podľa nariadenia o FSEÚ) z predpokladaného finančného príspevku z FSEÚ, ktorá bola Taliansku následne v plnom rozsahu vyplatená.
            
            
               5.Podľa odhadov talianskych orgánov dosahujú celkové priame škody spôsobené touto katastrofou výšku 21 878,8 mil. EUR. Táto suma predstavuje 1,36 % HND Talianska a prekračuje prahovú hodnotu pre mobilizáciu FSEÚ v prípade veľkej katastrofy uplatniteľnú na Taliansko v roku 2016, ktorá zodpovedala sume 3 312,2 mil. EUR (t. j. 3 mld. EUR v cenách roku 2011). Keďže odhadované celkové priame škody sú vyššie ako prahová hodnota v prípade „veľkej katastrofy“, túto katastrofu možno kvalifikovať ako „veľkú živelnú pohromu“.
            
            
               6.Pokiaľ ide o vplyv a následky katastrofy, zemetrasenie, ku ktorému došlo 24. augusta 2016, si vyžiadalo 299 obetí a 390 osôb bolo hospitalizovaných. Zemetrasenia v októbri si nevyžiadali žiadne obete. V dôsledku udalostí v januári zahynulo ďalších 34 osôb. Počet osôb, ktorým bola v nasledujúcich mesiacoch po otrasoch z 26. a 30. októbra 2016 poskytnutá pomoc, dosiahol maximum 7. novembra, kedy bola pomoc poskytnutá takmer 32 000 osobám. Bolo potrebné evakuovať tisíce ľudí vrátane pacientov z nemocníc v regióne Umbria. Počet osôb, ktorým bola poskytnutá pomoc, 8. novembra 2016 prekročil v oblasti štyroch postihnutých regiónov 30 000. Z toho približne 11 000 osôb bolo ubytovaných v hoteloch a ubytovacích zariadeniach priamo v postihnutých oblastiach pozdĺž pobrežia v regióne Marche aj vo vnútrozemí regiónu Umbria, zatiaľ čo ďalším osobám bol poskytnutý prístrešok vo verejných zariadeniach sprístupnených obcami. Túto oblasť, ktorá už bola výrazne postihnutá udalosťami z augusta a októbra, zasiahli 18. januára 2017 ďalšie seizmické otrasy. Okrem toho v dôsledku silného sneženia zostalo izolovaných viacero obcí v regióne Abruzzo, čo spôsobilo závažné zhoršenie životných podmienok postihnutého obyvateľstva. Pátracie a záchranné operácie boli mimoriadne náročné.
            
            
               7.Oblasť postihnutá zemetrasením 24. augusta 2016 je charakterizovaná najmä poľnohospodárskymi podnikmi a podnikmi cestovného ruchu. Mnohé poľnohospodárske budovy (stodoly, sklady a haly s náradím) boli poškodené. V postihnutých oblastiach regiónov Marche a Umbria je počet podnikov v sektore služieb a priemyslu výrazne vyšší než v ostatných postihnutých oblastiach. V týchto regiónoch preto vznikli podnikom značné škody. Seizmické udalosti mali okrem toho veľmi negatívne dôsledky na odvetvie cestovného ruchu, ktoré v celej tejto oblasti prosperovalo. Značné škody utrpelo mnoho rekreačných objektov v národných parkoch. Keďže zemetrasenia zasiahli mnoho stredovekých horských obcí, v značnej miere bolo poškodené aj kultúrne dedičstvo. Po následných otrasoch z 24. augusta bolo napríklad zničené centrum mesta Amatrice. Zemetrasenie z 30. októbra zničilo baziliku sv. Benedikta zo 14. storočia v meste Norcia.
            
            
               8.Talianske orgány odhadli náklady na základné núdzové operácie a opatrenia na obnovu oprávnené podľa článku 3 ods. 2 nariadenia o FSEÚ na 2 149 363 344 EUR, pričom poskytli prehľad nákladov rozdelených podľa druhu operácie. Najväčšia časť týchto nákladov sa týka obnovy funkčného stavu infraštruktúry, najmä ciest. Druhú najväčšiu položku predstavujú náklady na záchranné práce a dočasné ubytovanie.
            
            
               9.Zasiahnuté regióny sa v rámci európskych štrukturálnych a investičných fondov (EŠIF) (2014 – 2020) považujú za „prechodné a rozvinutejšie regióny“. Talianske orgány oznámili Komisii svoj úmysel prerozdeliť finančné prostriedky z programov v rámci EŠIF na opatrenia na obnovu.
            
            
               
            
               10.Pokiaľ ide o vykonávanie právnych predpisov Únie týkajúcich sa prevencie rizika katastrof a ich riadenia, v súčasnosti neprebieha žiadne konanie o porušení povinnosti. Taliansko uvádza, že neexistujú žiadne osobitné právne predpisy Únie o seizmických rizikách. V rámci právnych predpisov Únie v oblasti civilnej ochrany
                  3
                sú však členské štáty povinné do 22. decembra 2015 a potom každé tri roky vypracovať na celoštátnej alebo vhodnej nižšej úrovni posúdenia rizík a sprístupniť Komisii zhrnutie ich relevantných prvkov. Taliansko túto povinnosť plní a Európskej komisii (GR ECHO) už predložilo svoj národný prehľad posúdenia rizík.
            
            
               11.Ku dňu predloženia žiadosti nebolo voči Taliansku vedené konanie o porušení právnych predpisov Únie v súvislosti s povahou katastrofy.
            
            
               12.Talianske orgány potvrdili, že na oprávnené náklady sa nevzťahuje žiadne poistné krytie.
            
         
         
            
               3.Financovanie z pridelených rozpočtových prostriedkov FSEÚ na roky 2016, 2017 a 2018
            
            
               Nariadenie Rady (EÚ, EURATOM) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020
                  4
                (ďalej len „nariadenie o VFR“), a najmä jeho článok 10 umožňuje mobilizáciu FSEÚ v rámci ročného stropu vo výške 500 000 000 EUR (v cenách roku 2011). V bode 11 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  5
                (MID) sa stanovujú spôsoby mobilizácie FSEÚ.
            
            
               Keďže solidarita bola ústredným motívom zriadenia FSEÚ, Komisia zastáva názor, že pomoc by mala mať progresívny charakter. Znamená to teda, že podľa doterajšej praxe by sa mala na tú časť škôd, ktorá presahuje prahovú hodnotu pre mobilizáciu FSEÚ v prípade „veľkej katastrofy“ (t. j. 0,6 % HND alebo 3 miliardy EUR v cenách roku 2011, podľa toho, ktorá suma je nižšia), uplatniť vyššia intenzita pomoci ako na škody, ktorých výška sa nachádza pod stanovenou prahovou hodnotou. V minulosti sa pri stanovení výšky finančnej pomoci pri veľkých živelných pohromách uplatňovala sadzba 2,5 % výšky celkových priamych škôd pod prahovou hodnotou a sadzba 6 % pre časť škôd, ktorá túto hodnotu presahuje. Na regionálne živelné pohromy a katastrofy uznané podľa ustanovenia o „susednej krajine“ sa vzťahuje sadzba 2,5 %.
            
            
               Príspevok nesmie prekročiť odhadované celkové náklady na oprávnené operácie. Metodika na výpočet pomoci bola stanovená vo výročnej správe o FSEÚ za obdobie rokov 2002 – 2003 a následne schválená Radou a Európskym parlamentom.
            
            
               Na základe žiadosti Talianska je výpočet výšky pomoci z FSEÚ na základe odhadu celkových spôsobených priamych škôd takýto:
            
            
                     
                        Katastrofa
                     
                  
                  
                     
                        Celkové priame škody
                        
                     
                         (v mil. EUR) 
                     
                     
                  
                  
                     
                        Prahová hodnota v prípade veľkej katastrofy
                     
                     
                         (v mil. EUR) 
                     
                     
                  
                  
                     
                        2,5 % priamych škôd do výšky prahovej hodnoty
                     
                     
                         (v mil. EUR) 
                     
                     
                  
                  
                     
                        6 % priamych škôd nad prahovou hodnotou
                        (v EUR)
                     
                  
                  
                     
                        Celková výška navrhovanej pomoci
                     
                     
                     
                        (v EUR)
                     
                  
               
                     
                        TALIANSKO 
                     
                  
                  
                     
                        21 878,767
                     
                  
                  
                     
                        3 312,242 
                     
                  
                  
                     
                        82 806 050 
                     
                  
                  
                     
                        1 113 991 529
                     
                  
                  
                     
                        1 196 797 579
                     
                  
               
                     
                        SPOLU
                     
                  
                  
                     
                        1 196 797 579
                     
                  
               
               Celková suma disponibilná na mobilizáciu FSEÚ na začiatku roku 2017 predstavovala 1 115 121 612 EUR, pričom išlo o sumu 563 081 210 EUR (t. j. 500 000 000 EUR v cenách roku 2011) pridelenú na rok 2017 v súlade s článkom 10 ods. 1 nariadenia o VFR doplnenú o celú sumu pridelených prostriedkov na rok 2016 vo výške 552 040 402 EUR (t. j. 500 000 000 EUR v cenách roku 2011), ktorá zostala nevyužitá a bola prenesená do nasledujúceho roka v súlade s článkom 10 ods. 2 nariadenia o VFR.
            
            
               Suma, ktorá sa môže v tejto fáze roka 2017 mobilizovať, dosahuje 902 826 499 EUR. Zodpovedá celkovej sume disponibilnej na mobilizáciu FSEÚ na začiatku roku 2017 (1 115 121 612 EUR), od ktorej sa odpočítala predchádzajúca mobilizovaná suma
                  6
                (71 524 810 EUR) a suma 140 770 303 EUR zadržaná na účely splnenia povinnosti ponechať 25 % prostriedkov pridelených na rok 2017 k dispozícii do 1. októbra 2017, ako sa stanovuje v článku 10 ods. 1 nariadenia o VFR.
            
            
               Táto suma nepostačuje na pokrytie prostriedkov mobilizovaných z FSEÚ v prospech Talianska v plnej výške. Komisia sa však domnieva, že sú splnené podmienky článku 10 ods. 2 nariadenia o VFR, a navrhuje preto pokryť chýbajúce prostriedky vo výške 293 971 080 EUR (1 196 797 579 EUR mínus 902 826 499 EUR v rámci rozpočtových prostriedkov pridelených na rok 2017) z ročnej sumy, ktorá je k dispozícii na rok 2018.
            
            
            
                     
                        Súhrnná tabuľka financovania z FSEÚ
                     
                  
                  
                     
                        Suma
                     
                     
                        v EUR
                     
                  
               
                     
                        Pridelené rozpočtové prostriedky na rok 2016 prenesené do roku 2017
                     
                  
                  
                     
                        552 040 402
                     
                  
               
                     
                        Pridelené rozpočtové prostriedky na rok 2017
                     
                  
                  
                     
                        563 081 210
                     
                     
                        ----------------
                     
                  
               
                     
                        Celková suma disponibilná na začiatku roku 2017
                     
                  
                  
                     
                        1 115 121 612
                     
                  
               
                     
                        Mínus suma mobilizovaná v roku 2017
                     
                  
                  
                     
                        –71 524 810
                     
                  
               
                     
                        Mínus zadržaných 25 % rozpočtových prostriedkov pridelených na rok 2017
                     
                  
                  
                     
                        –140 770 303
                     
                     
                        ----------------
                     
                  
               
                     
                        Maximálna suma disponibilná v súčasnosti (pridelené rozpočtové prostriedky na roky 2016 + 2017)
                     
                  
                  
                     
                        902 826 499
                     
                  
               
                     
                        Zostatok prednostne pridelený z rozpočtových prostriedkov na rok 2018
                     
                  
                  
                     
                        293 971 080
                     
                  
               
                     
                        Celková výška navrhovanej pomoci pre Taliansko
                     
                  
                  
                     
                        1 196 797 579
                     
                  
               
               Návrh
            
            
               ROZHODNUTIE EURÓPSKEHO PARLAMENTU A RADY
            
            
               o mobilizácii Fondu solidarity Európskej únie na účely poskytnutia pomoci Taliansku
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie
                  7
               , a najmä na jeho článok 4 ods. 3,
            
            
               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  8
               , a najmä na jej bod 11,
            
            
               so zreteľom na návrh Európskej komisie,
            
            
               keďže:
            
         
         
            
               (1)Cieľom Fondu solidarity Európskej únie (ďalej len „fond“) je umožniť Únii reagovať rýchlym, účinným a pružným spôsobom na núdzové situácie a prejaviť solidaritu s obyvateľstvom regiónov postihnutých živelnými pohromami.
            
            
               (2)Fond nemá prekročiť maximálnu ročnú sumu 500 000 000 EUR (v cenách roku 2011), ako je stanovené v článku 10 ods. 1 nariadenia Rady (EÚ, Euratom) č. 1311/2013
                  9
               . Celá suma pridelených rozpočtových prostriedkov na rok 2016 zostala nevyužitá a bola prenesená do nasledujúceho roka v súlade s článkom 10 ods. 2 nariadenia o VFR. Pridelené rozpočtové prostriedky na rok 2017 sa ešte nečerpali.
            
            
                (3)Taliansko predložilo 16. novembra 2016 žiadosť o mobilizáciu fondu v nadväznosti na zemetrasenie, ktoré 24. augusta 2016 postihlo regióny Abruzzo, Lazio, Marche a Umbria. Tieto postihnuté oblasti následne zasiahli ďalšie zemetrasenia, v dôsledku ktorých sa pôvodne nahlásené škody výrazne zvýšili. Taliansko 15. februára 2017 predložilo konečnú žiadosť, ktorá obsahuje revidované odhady všetkých škôd spôsobených medzi 24. augustom 2016 a 18. januárom 2017.
            
            
               (5)Žiadosť Talianska spĺňa podmienky na poskytnutie finančného príspevku z fondu, ako sa stanovuje v článku 4 nariadenia (ES) č. 2012/2002.
            
            
               (7)Fond by sa mal preto mobilizovať s cieľom poskytnúť finančný príspevok Taliansku.
            
            
               (8)Vzhľadom na to, že suma, ktorú možno mobilizovať v roku 2017, nepokrýva plnú výšku uvedeného príspevku, chýbajúce prostriedky by sa mali v súlade s článkom 10 ods. 2 nariadenia (EÚ, Euratom) č. 1311/2013 financovať z ročnej sumy, ktorá je k dispozícii na rok 2018.
            
            
               (9)S cieľom minimalizovať čas potrebný na mobilizáciu fondu by sa toto rozhodnutie malo uplatňovať odo dňa jeho prijatia,
            
            
               PRIJALI TOTO ROZHODNUTIE:
            
            
               Článok 1
            
            
               V rámci všeobecného rozpočtu Únie na rozpočtový rok 2017 sa mobilizuje Fond solidarity Európskej únie s cieľom poskytnúť Taliansku sumu 1 196 797 579 EUR vo viazaných a platobných rozpočtových prostriedkoch.
            
            
               Článok 2
            
            
               Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            
            
               Uplatňuje sa od … [dátum prijatia]
                  10**.
            
            
               V Bruseli
            
            
               
                  Za Európsky parlament
                        Za Radu
               
            
         
         
            
                  
                     (1)
                  COM(2017) 541, 26.6.2017.
               
               
                  
                     (2)
                  Nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie (Ú. v. ES L 311, 14.11.2002, s. 3), zmenené nariadením Európskeho parlamentu a Rady (EÚ) č. 661/2014 z 15. mája 2014 (Ú. v. EÚ L 189, 27.6.2014, s. 143).
               
               
                  
                     (3)
                  Rozhodnutie Európskeho parlamentu a Rady č. 1313/2013/EÚ zo 17. decembra 2013 o mechanizme Únie v oblasti civilnej ochrany (Ú. v. EÚ L 347, 20.12.2013, s. 924), článok 6.
               
               
                  
                     (4)
                  Ú. v. EÚ L 347, 20.12.2013, s. 884.
               
               
                  
                     (5)
                  Ú. v. EÚ C 373, 20.12.2013, s. 1.
               
               
                  
                     (6)
                  Rozhodnutie Európskeho parlamentu a Rady (EÚ) 2017/741 z 5. apríla 2017 o mobilizácii Fondu solidarity EÚ na účely poskytnutia pomoci Spojenému kráľovstvu, Cypru a Portugalsku (Ú. v. EÚ L 111, 24.4.2017, s. 6) a sprievodný opravný rozpočet č. 1/2017 (Ú. v. EÚ L 136, 24.5.2017, s. 1).
               
               
                  
                     (7)
                  Ú. v. ES L 311, 14.11.2002, s. 3.
               
               
                  
                     (8)
                  Ú. v. EÚ C 373, 20.12.2013, s. 1.
               
               
                  
                     (9)
                  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).
               
               
                  
                     (10)
                   Dátum vloží Parlament pred uverejnením v úradnom vestníku.